Petru-Ioan Gârda

Inginer, născut în comuna Cătina, judeţul Cluj, la 26.03.1954 Membru al cenaclului Satiricon al epigramiştilor din Cluj-Napoca, membru UER Volume publicate: Modus Ridendi (2013); Umor… 3G (cu fabule și poezii umoristice), împreună cu Ananie Gagniuc și Laurențiu Ghiță; Luați-l de pe mine, că-l… UMOR – dueluri epigramatice cu Ion Diviza (2016); Ironii sentimentale – poezii umoristice, Cluj-Napoca (2017) Apărut în mai multe antologii, culegeri tematice de epigrame, în ziare, reviste și pe diverse site-uri literare: N-ai cu cine.. – epigrame, Satu Mare (2019); Frunzele toamnei – haiku, Iași (2019).

ZIUA ASEMĂNĂRII

În ziua asta, nu-i temei Spre-a fi-n vreun fel sărbătorit: Mi-au spus o mie de femei Că-s un bărbat deosebit.

ZIUA INTERNAȚIONALĂ A UITĂRII

În sfârșit, în ziua asta N-o să iau în fund bombeuri Dacă va vedea nevasta Că mă uit la decolteuri!

ZIUA COMPLIMENTĂRII ÎN OGLINDĂ

Mi-a zis nevasta mea – nervoasa! – Pe când era să mă așez, Să fac întâi oglindă casa Și-apoi să mă complimentez.

ZIUA CELOR DEPENDENȚI DE MUNCĂ

Observ și trebuie să spun că Aleșii-acestui blând popor Sunt oameni dependenți de muncă… De munca noastră-a tuturor.

ZIUA SIMPLI(CI)TĂȚII

Vorbind acuma cu confrații, Modest și sincer pot să spun Că, după stil, idei, creații, Sunt pur și simplu… cel mai bun!

ZIUA ÎMBRĂȚIȘĂRII PASIUNILOR

Vecina de etaj, din față, Frumoasă, harnică, stilată, E pasiunea mea de-o viață, Dar nu se lasă-mbrățișată.

ZIUA ARĂTĂRII LIMBII Chit că-s așteptat acasă – Tată, soț și ginere – Umblu azi cu limba scoasă… După fete tinere.

ZIUA FEMEII SINGURE CARE MUNCEȘTE

O zi ce-mi pică foarte bine Și-o voi sărbători, firește, Că, în familie la mine, Soția singură muncește.

ZIUA MUNCII CA UN CÂINE

Vecinul, să câștige-o pâine – Cu soacra și nevasta-n vatră – Muncește ziua ca un câine, În timp ce ele două latră. VECINA… Mă face – strașnică muiere – Să mă închin, cu sfânt temei, La sânii ei ca două pere… Că are-o cruce între ei.

IDILĂ CU O ȚĂRĂNCUȚĂ

Împins de un număr de halbe Și-atras de-al ei mijloc divin, Am mers până-n pânzele albe (Și chiar mai încolo puțin).

CONSTATARE

De când sunt șef, mă pun chezaș Ideii care se susține, Că, pân’ la urmă, și-n oraș Țăranii sapă cel mai bine.

MULȚUMIM DIN INIMĂ DOMNULUI PRIM-MINISTRU!

Ne-am pricopsit și noi, în fine, Cu-acest merituos flăcău: De nu spunea c-o ducem bine, Am fi crezut c-o ducem rău.

VÂRSTA DE PENSIONARE Miniștrii tot ne-aduc aminte Că-i fondul pensiilor scrum: Se pare că, de-acu-nainte, Ne vor pensiona postum.

LA O ÎNTÂLNIRE DECENALĂ

Dintre toți colegii adunați, Singuri unii, alții însoțiți, Nouăzeci la sută-s însurați, Restul par destul de fericiți.

MINUNE! – EPITAFUL UNUI TICĂLOS

Când au aflat, din gura popii, Ce fel de ins e cel venit, Vreo patru tipi din preajma gropii Au înviat și au fugit!

GATA CU PANDEMIA!

Campania de vaccinare Se întețește zi de zi Și-ncep s-apară semne clare Că, dacă scapi, vei mai trăi.

LA SFÂRȘIT/ ÎNCEPUT DE LUNĂ…

Să am un start în toană bună, Cam astea sunt măsurile: Îmi fac apartamentu’ lună Și îmi plătesc fuckturile.

ZIUA MONDIALĂ A TINERILOR TALENTAȚI

Că-s talentat, e fapt știut, Știu muzele să mă răsfețe, Dar, din păcate, am trecut Puțin de prima tinerețe….

Viorel Martin, membru USR, UZPR, UER

Contents